Mahajjatan Najeriya 65,000 na Saudiyya yanzu - NAHCON ▷ Legit.ng
Mahajjatan Najeriya 65,000 na Saudiyya yanzu - NAHCON
4 months ago 58 views by Abdul Rahman Rashid
Hukumar jin dadin alhazan Najeriya (NAHCON) a ranar Talata ta bayyana cewa akalla mahajjatan Najeriya 65,000 na kasar Saudiyya a yanzu domin aikata ibadan aikin Hajjin bana.
Wani jami'in hukumar, Dakta Aliyu Tanko, ya bayyanawa manema labarai a Makkah cewa an yi shirye-shiryen da ya kamata domin saukakawa mahajjata ibadan da za'a fara ranar Asabar.
Ya ce dukkan maniyyatan Najeriya sun isa kasa mai tsarki kuma suna gabatar da ibadu daban-daban gabanin aikin hajji.
Hukumomin kasar Saudiya sun yi wa Najeriya tanadin kujerun maniyyata 95,000 a bana. A yayin da jihohin Najeriya suka kasafta guraben kujerun maniyyata 65,000 karkashin kulawa ta hukumar jin dadin Alhazai, masu bibiyar jirgin yawo sun ribaci sauran kujerun 30,000.
NAHCON ta ce jirgi mai lamba Flynas XY5821, ya yi dakon sahun karshe na maniyyatan Najeriya 301 da kuma ma'aikata 19 bayan barin garin Abuja inda kuma ya isa filin jirgin saman birnin Jedda na kasar Saudiya da misalin karfe 8.53 na safiyar Litinin.
Jirgi cikon na 93 da ya yi jigila ta karshe a ranar Litinin, ya yi dakon maniyyatan Abuja, Sakkwato, Zamfara, Kaduna, Anambra, Abia, Kuros Riba, Delta, Ebonyi da kuma Enugu. Ya kasance jirgi da ya yi dakon rukunin karshe na maniyyatan Najeriya zuwa kasar Saudiya a bana.
Jihohi 32 na Najeriya da maniyyatansu suka daura haramar gudanar da aikin hajji a bana sun hadar da Filato, Jigawa, Borno, Legas, Bauchi, Taraba, Yobe, Oyo, Osun, Ogun, Gombe, Katsina, Kano, Kaduna, Nasarawa, Kebbi, Kwara, Kogi, Sakkwato, Adamawa, Neja, Edo, Ekiti, Ondo, Zamfara, Anambra, Abia, Kuros Riba, Delta, Ebonyi, Enugu da kuma birnin Tarayya Abuja.
28 minutes ago 373 views
Babu sani babu sabo: 'Yan Adaidata Sahu su kuka da kansu, hukumar 'yan sandan Kano ta murza gashin baki